El Basket Cup Gandia generarà un impacte econòmic d'1,5 milions d?euros
22 març 2024

## El Basket Cup Gandia generarà un impacte econòmic d'1,5 milions d?euros22 març 2024Última actualització: 22 març 2024

![](../gestion/img/4b9e5e245463503f9f8fb2c6ed219ae52fc3bbc6f844743e243098de8283f912.jpg)  
  

Gandia tornarà a convertir-se en seu del bàsquet de formació en l'àmbit nacional amb la celebració del Basket Cup.

Tal com ho han explicat el **regidor delegat d'Esports, Jesús Naveiro**; la **regidora delegada de turisme, Balbina Sendra**; **Nacho Macipe, CEO de QL Sport** empresa que organitza el torneig i **Jesús Ginestar vicepresident del Proinbeni UPB Gandia**, l'edició d'enguany fa un pas més enllà i comptarà amb equips internacionals procedents de l'Índia i del Líban.  
Pel que fa a Espanya, competiran clubs procedents de Madrid, País Basc, Castella-la Manxa, Catalunya i la Comunitat Valenciana.

L'organització preveu mobilitzar més de 6.000 persones durant els dies de la competició, ja que són un total de 178 equips (105 masculins i 73 femenins) els que disputaran les trobades en categories d'aleví, infantil, cadet, júnior i sènior.

En aquest sentit, Naveiro ha destacat que segons les xifres de QL Sport, el càlcul estimat d'impacte econòmic del torneig és d'1.500.000 euros. _"Aquest tipus d'esdeveniments esportius serveixen d'excusa perquè moltes famílies elegisquen on passar les vacances de Pasqua i a Gandia estem encantats que QL Sport ens tinga en compte any rere any per organitzar els seus tornejos",_ ha declarat Naveiro qui afegia que des del departament d'Esports i el de Turisme _"treballem molt perquè, cada vegada més, Gandia es consolide com a destinació ideal per acollir competicions de tota classe"_.

Sendra ha declarat que _"és molt important per a nosaltres que ens trien per a un torneig d'aquesta magnitud i és més important encara que s'associe el nom de Gandia amb aquesta competició"_. _"Només aquesta operativa genera 17.000 pernoctacions els dies previs a la festivitat de Pasqua amb la qual cosa ens permet avançar en la desestacionalització. Paral·lelament, aprofitarem per a donar-nos a conéixer com a destinació amb activitats variades per als jugadors i les seues famílies"_.

Per part seua, Macipe ha informat que el torneig es desenvoluparà en 23 pistes de joc diferents. A més de Gandia com a centre neuràlgic, els 221 partits de l'esdeveniment també es disputaran a Oliva, Cullera, Favara, Bellreguard, Reial Gandia, Lloc Nou de Sant Jeroni i la Font d'en Carròs.  
_"És un torneig on tots acaben satisfets i ho demostra el fet que el mateix dia que finalitza la competició són els clubs participants els que ja et demanen la data de la pròxima edició per tornar"_. _"Hem d'agrair a l'UPB Gandia i al consistori totes les facilitats que ens donen perquè a Gandia ens sentim com a casa"_.

Finalment, Ginestar ha agraït la confiança de QL Sport i al consistori pel suport que presten a l'entitat durant tots l'any i ha fet una crida a la població perquè s'acoste a les instal·lacions esportives per veure allò que ha qualificat de _"un dels millors tornejos de bàsquet base de tota Espanya amb bàsquet de molta qualitat"_.

[Twittear](https://twitter.com/share)